RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR A doua evaluare intermediară a iniţiativelor tehnologice comune ARTEMIS şi ENIAC /* COM/2013/0830 final */





RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR A doua evaluare intermediară a inițiativelor tehnologice comune ARTEMIS și ENIAC (Text cu relevanță pentru SEE) 1. Introducere Prezentul raport evidențiază constatările și recomandările grupului independent de experți care a realizat a doua evaluare intermediară a inițiativelor tehnologice comune (ITC) ARTEMIS și ENIAC. De asemenea, raportul prezintă observațiile Comisiei și stabilește măsuri ulterioare. ARTEMIS și ENIAC sunt întreprinderile comune care pun în aplicare inițiativele tehnologice comune în domeniul sistemelor informatice integrate și, respectiv, al nanoelectronicii. Astfel, Comisia respectă cerințele de evaluare prevăzute la articolul 11 alineatul (2) din actele fondatoare ale întreprinderilor comune[1]. 2. Context Inițiativele tehnologice comune, instituite sub formă de întreprinderi comune în temeiul articolului 187 din Tratatul privind funcționarea Uniunii Europene (fostul articol 171 din tratat), au fost introduse în Al șaptelea program-cadru (PC7) pentru a sprijini principalele domenii de cercetare și de dezvoltare tehnologică de importanță deosebită pentru competitivitatea Europei. Întreprinderile comune ARTEMIS și ENIAC au fost lansate în februarie 2008. Întreprinderile comune ARTEMIS și ENIAC sunt parteneriate de tip public-privat între industrie, o serie de state membre ale UE și țări asociate (statele membre ale ITC)[2] și Uniunea Europeană, cu scopul specific de a defini și a pune în aplicare o agendă comună de cercetare de către comunitățile europene de cercetare (industrie și organizații academice/de cercetare), de a realiza sinergia și coordonarea cercetării și dezvoltării (C&D) europene, de a promova implicarea IMM-urilor și de a crea avantaje economice și sociale importante. Principalul instrument este mobilizarea de fonduri din partea UE, a statelor membre ale ITC și a industriei. De la instituirea lor, întreprinderile comune ARTEMIS și ENIAC au lansat și au evaluat șase cereri de propuneri (câte una pe an) și, respectiv, nouă cereri de propuneri (câte una în fiecare an în 2008, 2009 și 2010 și câte două în fiecare an în 2011, 2012 și 2013). Până la sfârșitul anului 2012, prin intermediul întreprinderilor comune ARTEMIS și ENIAC au fost finanțate 102 proiecte. UE și statele membre implicate în inițiativele tehnologice comune au angajat până în prezent peste 1 115 miliarde EUR, cumulat pentru ambele ITC (2008-2012), la această sumă adăugându-se contribuția sectorului privat la activitatea de cercetare și dezvoltare în valoare de peste 1 670 de miliarde EUR. Cele 52 de proiecte ARTEMIS de până în prezent reprezintă o investiție totală în cercetare și dezvoltare de 990 de milioane EUR, alcătuită din 288 de milioane EUR contribuții naționale, 163 de milioane EUR contribuția UE și 539 de milioane EUR contribuția industriei. Proiectele vizează toate cele opt subprograme ale agendei de cercetare strategică ARTEMIS, în domenii precum siguranță, asistență medicală, medii inteligente, industrie prelucrătoare, informatică, securitate, durabilitate și proiectarea sistemelor integrate. După un angajament relativ scăzut asumat de statele membre ale ARTEMIS în primii patru ani, introducerea în 2012 a proiectelor-pilot de inovare ARTEMIS a dat un impuls activităților întreprinderilor comune, rezultat din angajamentele mai mari asumate de statele membre. În cazul ENIAC, cele 50 de proiecte de până în prezent reprezintă o investiție totală în cercetare și dezvoltare de 1 795 de miliarde EUR, alcătuită din 382 de milioane EUR contribuții naționale, 283 de milioane EUR contribuția UE și 1 130 de milioane EUR contribuția industriei. Proiectele acoperă toate cele opt domenii de activitate ale agendei de cercetare strategică ENIAC în domeniile automobile/transport, comunicații/stil de viață, energie, sănătate, siguranță/securitate, proiectarea de semiconductori, producția de semiconductori și echipamente/materiale de bază. Începând din 2011, întreprinderea comună ENIAC a devenit un vehicul important pentru punerea în aplicare a liniilor de producție pilot, urmând recomandările formulate de Grupul la nivel înalt privind tehnologiile generice esențiale. Aceasta a generat o creștere accentuată a investițiilor comune efectuate de către părțile interesate, ceea ce a adus executarea programului aproape de bugetul prevăzut. Astfel cum s-a prevăzut în deciziile Consiliului de înființare a întreprinderilor comune ARTEMIS și ENIAC, Comisia trebuie să realizeze, până la 31 decembrie 2010 și, respectiv, până la 31 decembrie 2013, o evaluare intermediară cu sprijinul unor experți independenți. Evaluările vizează calitatea, eficiența și progresele înregistrate de întreprinderile comune ARTEMIS și ENIAC în îndeplinirea obiectivelor stabilite. Prima evaluare intermediară a inițiativelor tehnologice comune ARTEMIS și ENIAC[3] a fost efectuată la doi ani de la lansarea inițiativelor și a analizat, în principal, eficiența, gestionarea și operațiunile întreprinderilor comune. Obiectivul principal al celei de-a doua evaluări intermediare este de a analiza realizările întreprinderilor comune ARTEMIS și ENIAC după mai mult de 5 ani de funcționare. 3. Procesul de evaluare A doua evaluare intermediară a analizat relevanța, eficacitatea, eficiența și calitatea cercetării întreprinderilor comune. În plus, aceasta a efectuat o monitorizare a punerii în aplicare a recomandărilor primei evaluări intermediare din 2010 și a raportului Comisiei[4] cu privire la raportul de evaluare intermediară. Comisia a numit un grup de experți independenți externi, prezidat de dr. Götzeler[5]. În alcătuirea grupului s-a acordat atenție asigurării unei bune acoperiri a domeniilor tehnice, precum și continuității cu grupul responsabil de prima evaluare intermediară. Grupul de experți a funcționat pe bază de consens și și-a întemeiat constatările și recomandările pe o vastă cercetare documentară, dovezi de evaluare inter pares și interviuri cu părțile interesate[6]. Evaluarea efectuată de experți s-a desfășurat în perioada septembrie 2012 – februarie 2013. Raportul final a fost emis în iulie 2013 și este disponibil pe site-ul de internet dedicat Agendei digitale[7]. Evaluarea s-a desfășurat în paralel cu redactarea propunerii Comisiei privind înființarea unei noi întreprinderi comune care să înlocuiască și să succeadă întreprinderilor comune ARTEMIS și ENIAC. Concluziile și recomandările evaluării întreprinderilor comune ARTEMIS și ENIAC au fost, printre altele, analizate și utilizate ca material în evaluarea impactului pentru noul regulament privind inițiativele tehnologice comune. 4. Rezultatele evaluării și recomandări Raportul celei de-a doua evaluări intermediare confirmă valoarea ridicată și realizările importante ale întreprinderilor comune ARTEMIS și ENIAC. În special, grupul de evaluare a concluzionat că (i) relevanța întreprinderilor comune rămâne ridicată și s-a realizat un progres considerabil în direcția atingerii obiectivelor acestora; (ii) eficacitatea este ridicată; (iii) eficiența este bună în pofida sarcinii financiare, administrative și de reglementare destul de considerabile; și (iv) calitatea revizuirii, raportării și monitorizării proiectelor, astfel cum sunt efectuate de întreprinderea comună, este ridicată. În general, grupul de evaluare sprijină instrumentul tripartit ITC, cu punerea în comun a resurselor provenite din industrie, UE și statele membre. Recomandările sale solicită o simplificare suplimentară, îmbunătățirea procedurilor administrative și consolidarea structurilor de guvernanță. Comisia salută și sprijină faptul că grupul de evaluare recomandă insistent necesitatea de a avea o strategie europeană unică pentru cercetarea, dezvoltarea și inovarea privind componentele și sistemele electronice (CSE). O astfel de strategie ar trebui elaborată împreună cu o matrice a industriilor europene esențiale (Key European Industries, KEI) pentru a completa tehnologiile generice esențiale (Key Enabling Technologies, KET)[8] ca mijloc de a identifica, a sprijini și a cultiva ecosistemele industriale necesare pentru o activitate europeană durabilă în domeniul componentelor și sistemelor electronice într-un mod compatibil cu caracterul deschis al întreprinderii comune. Lista detaliată a recomandărilor grupului de evaluare figurează în anexă. Termenele aferente recomandărilor indică faptul dacă acestea urmează a fi puse în aplicare în cadrul actualelor întreprinderi comune sau ar trebui să fie avute în vedere pentru viitoarea întreprindere comună, și anume „Componente și sisteme electronice pentru o poziție de lider a Europei” (Electronic Components and Systems for European Leadership, ECSEL) propusă de Comisie[9]. În ceea ce privește punerea în aplicare a recomandărilor primei evaluări intermediare, grupul de evaluare este în general satisfăcut și indică faptul că majoritatea recomandărilor au fost abordate în raportul Comisiei cu privire la raportul de evaluare intermediară și, în general, au fost puse în aplicare în mod satisfăcător. Cu toate acestea, punerea în aplicare a unor recomandări care au fost adresate statelor membre este, potrivit grupului de evaluare, mai puțin satisfăcătoare. Recomandările respective se referă la armonizarea practicilor de finanțare, a procedurilor și a angajamentelor bugetare multianuale ale statelor membre, care pot provoca întârzieri ale procesului și o povară administrativă. 5. Acțiuni ulterioare planificate Comisia salută cel de-al doilea raport de evaluare intermediară. Recomandările se bazează pe o analiză detaliată și critică. Astfel cum se arată în continuare, Comisia va pune în aplicare recomandările primite și va colabora cu industria, cu statele membre ale ITC și cu întreprinderile comune pentru a le sprijini să își îndeplinească rolurile. În special, Comisia va întreprinde: · acțiuni pe termen scurt pentru întreprinderile comune existente (și anume activitățile acestora până la lansarea noii ITC) prin intermediul structurilor de guvernanță ale acestora; și · acțiuni în contextul cadrului juridic al generației următoare de ITC ECSEL. Răspunsul Comisiei la recomandările grupului de evaluare este prezentat în cele ce urmează. Această secțiune prezintă, de asemenea, măsurile luate de Comisie ca urmare a raportului său cu privire la prima evaluare intermediară. 5.1. Observații generale Comisia recunoaște valoarea modelului tripartit și este mulțumită, în special, de constatările pozitive privind eficacitatea și eficiența întreprinderilor comune actuale. Lansarea și consolidarea întreprinderilor comune a fost dificilă, dar obstacolele majore au fost depășite. Din punct de vedere operațional, întreprinderea comună ENIAC este pe drumul cel bun pentru a se apropia de aspirația inițială privind inițiativa, și anume mobilizarea unui program de investiții industriale în domeniul cercetării și dezvoltării în nanoelectronică în valoare de aproximativ 2,7 miliarde EUR. Întreprinderea comună ARTEMIS se va situa mai departe de obiectivul inițial care constă în investiții de 2,5 miliarde EUR în cercetarea și dezvoltarea privind sistemele informatice integrate. Cu toate acestea, evoluțiile din ultimii doi ani indică și pentru ARTEMIS o creștere semnificativă a volumului de activitate. Comisia este convinsă că ambele inițiative își vor îndeplini obiectivele până la sfârșitul mandatului în 2017. 5.2. Recomandări pentru asociațiile industriale Comisia recunoaște rolul important jucat de asociațiile industriale în calitatea lor de membre ale întreprinderilor comune, în special în procedura de cumpărare impusă a industriei, inclusiv IMM-uri, în actualizarea agendei de cercetare și în promovarea întreprinderilor comune. Comisia subliniază importanța implicării industriei la cel mai înalt nivel pentru a demonstra rolul conducător și angajamentul. În acest context, documentul de poziționare[10] elaborat sub auspiciile AENEAS[11] și CATRENE[12] oferă perspective și obiective semnificative pentru industria europeană în domeniul nanoelectronicii până în 2020. În acord cu observațiile grupului de experți pentru cea de-a doua evaluare intermediară, Comisia consideră că evoluția întreprinderilor comune în vederea sprijinirii de proiecte la un nivel mai ridicat de pregătire tehnologică (Technology Readiness Level, TRL) este oportună și necesară, punând un accent mai mare pe inovare și exploatare și aducând cercetarea și dezvoltarea mai aproape de piață. În special, cererea de linii de producție pilot formulată de întreprinderea comună ENIAC în 2012 a înregistrat un succes deosebit. Cererea respectivă reprezintă prima punere în aplicare la scară largă a recomandărilor Grupului la nivel înalt privind tehnologiile generice esențiale. În mod similar, proiectele-pilot de inovare ARTEMIS sunt, într-adevăr, „o intenție lăudabilă de a susține inovarea de la dovada conceptului și etapa realizării de prototipuri direct până la o platformă industrială solidă”. În plus, se recunoaște munca de calitate realizată în cadrul ARTEMIS-IA[13] privind analiza portofoliilor și a principalilor indicatori de performanță. Atât asociațiile industriale, cât și întreprinderile comune vor fi încurajate să lucreze în continuare în această direcție, dând curs astfel recomandării nr. 15. Cu toate acestea, Comisia este de acord cu grupul de evaluare că se poate face mai mult, astfel cum s-a precizat în recomandările nr. 1 și nr. 2. În contextul noii întreprinderi comune ECSEL, partenerii industriali ar trebui să profite de posibilitatea unei abordări mai coordonate și mai proactive pentru a consolida dimensiunea strategică a cooperării lor. Aceștia vor fi invitați să prezinte orientări-cheie pentru industria europeană a componentelor și sistemelor electronice, pentru a deveni motorul pentru domeniul promițător al produselor și serviciilor „inteligente omniprezente”. În acest scop, propunerea de regulament al Consiliului privind ECSEL include o cerință privind un angajament mai extins al părților interesate. Raportul Comisiei privind prima evaluare intermediară a oferit ample observații privind situarea întreprinderilor comune față de EUREKA. În prezent, Comisia recunoaște că s-au înregistrat progrese semnificative. În domeniul nanoelectronicii, CATRENE și ENIAC au elaborat un document comun privind viziunea, misiunea și strategia pentru cercetarea și dezvoltarea în domeniul micro- și nanoelectronicii în Europa. De asemenea, în domeniul sistemelor integrate, ITEA2[14] și ARTEMIS organizează summituri comune și au creat un mecanism de coordonare[15]. Astfel de acțiuni vor contribui la dezvoltarea unei strategii generale a UE de cercetare, dezvoltare și inovare care vizează nanoelectronica, sistemele informatice integrate și sistemele cyber-fizice în conformitate cu recomandarea nr. 16 și ar trebui să fie consolidate. 5.3. Recomandări pentru întreprinderile comune Comisia este de acord cu constatările grupului de experți conform cărora procedurile de evaluare și de selecție și procesul de evaluare tehnică au fost raționalizate, sunt bune și sunt percepute de către participanți ca fiind foarte utile. Proiectele lansate la începutul întreprinderilor comune se apropie de final, iar raportarea finală ar trebui să se axeze pe exploatarea rezultatelor. Prin urmare, Comisia salută recomandările nr. 3 și nr. 15 și va solicita directorilor executivi să examineze posibilitatea de a le pune în aplicare și de a asigura o raportare adecvată privind activitățile de exploatare, limitând totuși sarcina suportată de beneficiari. De asemenea, la fel de importantă este dezvoltarea de instrumente pentru a măsura impactul și succesul proiectelor întreprinderii comune. Astfel cum se menționează mai sus, ambele întreprinderi comune s-au dovedit a fi în măsură să ofere un răspuns rapid și adecvat la cerințele în schimbare și să apropie inițiativele de piață. Diversele organisme din întreprinderile comune merită lăudate pentru acest lucru. Prin urmare, Comisia este convinsă că recomandările nr. 4, nr. 6 și nr. 14 se vor bucura de o recepție pozitivă în cadrul organismelor întreprinderilor comune, având în vedere că acestea abordează aspecte de natură mai degrabă operațională. Punerea în aplicare a unei strategii de audit ex post de către întreprinderile comune a fost deosebit de dificilă și supusă observațiilor formulate de Curtea de Conturi. Comisia va continua să ridice această chestiune în cadrul consiliilor de conducere în vederea obținerii unei asigurări rezonabile cu privire la corectitudinea tranzacțiilor financiare ale întreprinderilor comune. Recomandările nr. 10, nr. 12 și nr. 13 sunt abordate în propunerea de regulament al Consiliului privind ECSEL în măsura în acestea pot fi puse în aplicare în condițiile cadrului juridic aplicabil. 5.4. Recomandări pentru Comisia Europeană Recomandările referitoare la următoarea generație de inițiative tehnologice comune au fost luate în considerare în propunerea Comisiei de regulament al Consiliului privind întreprinderea comună ECSEL. Aceasta se referă, în special, la recomandarea de a avea o singură inițiativă tehnologică comună (recomandarea nr. 5) cu o agendă unică integrată de cercetare și inovare (recomandarea nr. 1) pe baza unui regulament financiar simplificat (recomandarea nr. 7) și a unui rol strategic sporit al consiliului de conducere al acesteia (recomandarea nr. 8). De asemenea, propunerea privind ECSEL include o armonizare suplimentară a regulilor (recomandarea nr. 9) în conformitate cu normele privind participarea ale programului ORIZONT 2020. În plus, la 23 mai 2013, Comisia a adoptat o strategie europeană pentru componente și sisteme micro- și nanoelectronice[16], în conformitate cu recomandarea nr. 16. O piatră de temelie a strategiei este instituirea noii întreprinderi comune ECSEL cu accent pe inovare și acoperirea unui nivel mai ridicat de pregătire tehnologică. 5.5. Recomandări pentru statele membre Comisia recunoaște dificultățile întâmpinate de statele membre ale întreprinderii comune în procesul de punere în aplicare a recomandărilor care le vizează, în special cu privire la implicarea în angajamente multianuale, armonizarea normelor și a ratelor de finanțare și sincronizarea procedurilor. Experiența și înțelegerea reciprocă stabilite prin intermediul participării acestora la întreprinderile comune ARTEMIS și ENIAC ar trebui să permită un nou început odată cu noua întreprindere comună ECSEL în cadrul programului Orizont 2020. Acest lucru este evident deja în propunerea Comisiei de regulament al Consiliului privind ECSEL, în care sunt abordate aceste aspecte. În special, propunerea oferă posibilitatea unei abordări comune privind punerea în aplicare a contribuțiilor publice la proiecte. Comisia îndeamnă statele membre să ia toate măsurile necesare pentru a susține propunerea de armonizare și de simplificare a proceselor pentru beneficiari în acțiunile viitoare care sunt reținute pentru finanțare. De asemenea, Comisia ia act de faptul că, recent, au fost realizate progrese semnificative în cadrul întreprinderilor comune ARTEMIS și ENIAC în ceea ce privește găsirea unui echilibru între sprijinirea priorităților naționale și realizarea obiectivelor europene comune. 6. Concluzie În timp ce prima evaluare intermediară a sprijinit întreprinderile comune să își îmbunătățească operațiunile și să se concentreze asupra obiectivelor lor operaționale, constatările celei de-a doua evaluări intermediare au constituit un material semnificativ și oportun pentru elaborarea propunerii Comisiei referitoare la viitorul regulament al Consiliului privind ECSEL. Deși există în continuare obstacole administrative care pot fi depășite în viitoarea întreprindere comună ECSEL, întreprinderile comune ARTEMIS și ENIAC s-au dovedit a fi un instrument eficace și eficient pentru punerea în aplicare a unui program de cercetare și dezvoltare direcționat de industrie și cofinanțat de statele membre și de UE. Evaluarea finală a întreprinderilor comune ARTEMIS și ENIAC este programată pentru 2017, în cadrul evaluării intermediare prevăzute pentru întreprinderea comună ECSEL. Evaluarea finală respectivă ar trebui să analizeze impactul global al proiectelor sprijinite de întreprinderile comune și să prezinte observații cu privire la contribuția acestora în contextul general al strategiei europene privind micro- și nanoelectronica și sistemele integrate. Anexă – Lista recomandărilor grupului de evaluare Nr.[17] || Sinteza recomandărilor || Termen Recomandări pentru asociațiile industriale 1 || Programele de lucru și agenda de cercetare strategică ale ITC ar trebui să reflecte mai pregnant o perspectivă europeană coerentă, în corelație cu o strategie europeană globală de cercetare, dezvoltare și inovare pentru componente și sisteme electronice, astfel cum se propune în recomandarea nr. 16. || Următoarea generație de ITC 2 || Asociațiile industriale ar trebui să joace un rol mai activ în definirea obiectivelor globale și a strategiei ITC și ar trebui să se implice mai activ împreună cu părțile interesate pentru a promova și a facilita participarea la propunerile de proiecte, în special de către IMM-uri, precum și pentru a elabora și a actualiza agenda de cercetare strategică. || Prezent/ Următoarea generație de ITC Recomandări pentru întreprinderile comune[18] 3 || Grupul de evaluare concluzionează că, între 6 și 12 luni de la sfârșitul unui proiect, ar trebui să se efectueze analize ale proiectului ITC, inclusiv o evaluare finală postproiect, care ar trebui să monitorizeze mai îndeaproape și mai riguros exploatarea efectivă și cea preconizată a rezultatelor proiectelor și măsurile puse în aplicare de către partenerii de proiect pentru a realiza o astfel de exploatare planificată. || Prezent 4 || Proiectele ARTEMIS ar trebui să se bazeze, dacă este cazul, pe tehnologia elaborată anterior în cadrul ARTEMIS, făcând referire la ceea ce s-a finanțat înainte și demonstrând, pe lângă noutate, reutilizarea adecvată a rezultatelor proiectelor anterioare combinată cu o progresie adecvată spre niveluri mai ridicate de pregătire tehnologică. Ar trebui să crească proporția finanțării pentru proiectele care vizează aplicațiile și serviciile generice (proiecte de aplicații). || Prezent/ Următoarea generație de ITC 6 || Cererile și selecțiile de propuneri ale ENIAC și CATRENE ar trebui să fie aliniate mai îndeaproape (de exemplu, prin utilizarea de cereri comune și/sau complementare), iar autoritățile publice care acordă finanțarea ar trebui să păstreze o anumită flexibilitate în ceea ce privește alocarea celui mai adecvat flux de finanțare. || Prezent/ Următoarea generație de ITC 8 || Atenția consiliilor de conducere ale întreprinderilor comune ar trebui să fie îndreptată spre aspectele strategice, iar sarcina lor administrativă ar trebui redusă pentru a atrage participarea reprezentanților de nivel înalt ai ramurilor industriale. || Prezent/ Următoarea generație de ITC 10 || Întreprinderile comune ar trebui să examineze și să dezvolte mecanisme adecvate pentru a crea un „sistem de alertă timpurie” cu scopul de a identifica eventualele întârzieri sau restricții de disponibilitate ale finanțării din statele membre. Pentru a acoperi eventualele deficite financiare astfel identificate, ar trebui să se permită finanțarea în avans de către CE (în numele unui stat membru) pentru proiecte care sunt esențiale pentru misiune. || Prezent 12 || Ar trebui luate măsuri (de exemplu, modificarea criteriilor de evaluare) în timpul procesului de evaluare și de selecție pentru o mai bună adecvare a portofoliului de proiecte la obiectivele europene strategice și pentru a asigura o acoperire optimă a domeniilor-cheie definite în strategia generală a UE în domeniul componentelor și sistemelor electronice (propusă în recomandarea nr. 16) și a planurilor de lucru derivate dintr-o astfel de strategie. || Următoarea generație de ITC 13 || Ar trebui să se elaboreze și să se pună în aplicare mecanisme de sprijin specifice pentru îmbunătățirea proceselor de gestionare a proiectului în cadrul proiectelor ITC. Costurile de gestionare ar trebui să fie finanțate în proporție de 100 % de CE pentru toate proiectele ITC. || Prezent/ Următoarea generație de ITC 14 || Proiectele ITC ar trebui să facă obiectul unui singur proces de revizuire și de raportare a proiectului (și anume întreprinderea comună). || Prezent 15 || Ar trebui să se elaboreze și să se utilizeze instrumente adecvate de măsurare a impactului și a succesului proiectelor ITC, atât pentru ITC actuale, cât și pentru cele viitoare. || Prezent Recomandări pentru Comisia Europeană 5 || Inițiativele tehnologice comune ARTEMIS și ENIAC, precum și platforma tehnologică europeană (PTE) privind integrarea sistemelor inteligente (EPoSS) ar trebui să fie integrate într-o singură organizație (o inițiativă tehnologică comună în domeniul componentelor și sistemelor electronice). || Următoarea generație de ITC 7 || Noua ITC integrată propusă (în recomandarea nr. 5), precum și orice ITC viitoare ar trebui să fie construite ca organism PPP, astfel cum este definit la articolul 209 din Regulamentul financiar. || Următoarea generație de ITC 13 || Ar trebui să se elaboreze și să se pună în aplicare mecanisme de sprijin specifice pentru îmbunătățirea proceselor de gestionare a proiectului în cadrul proiectelor ITC. Costurile de gestionare ar trebui să fie finanțate în proporție de 100 % de CE pentru toate proiectele ITC. || Prezent/ Următoarea generație de ITC 16 || Ar trebui să se definească clar o strategie generală a UE de cercetare, dezvoltare și inovare pe termen mediu și lung în domeniul componentelor și sistemelor electronice, care să fie utilizată ca principalul „factor determinant” pentru luarea deciziilor de finanțare. || Prezent Recomandări pentru statele membre 9 || Ori de câte ori este posibil, ar trebui să se armonizeze și să se sincronizeze normele de participare, ratele și procedurile de finanțare ale statelor membre, adoptând cele mai bune practici ca principiu director. || Prezent/ Următoarea generație de ITC 11 || Statele membre ar trebui să se angajeze la un sistem de finanțare multianual. || Prezent/ Următoarea generație de ITC 14 || Proiectele ITC ar trebui să facă obiectul unui singur proces de revizuire și de raportare a proiectului (și anume întreprinderea comună). || Prezent [1] Regulamentul (CE) nr. 74/2008 al Consiliului din 20 decembrie 2007 de înființare a „întreprinderii comune ARTEMIS” în scopul punerii în aplicare a unei inițiative tehnologice comune privind sistemele informatice integrate. Regulamentul (CE) nr. 72/2008 al Consiliului din 20 decembrie 2007 de înființare a întreprinderii comune ENIAC. [2] Statele membre ale ARTEMIS: Austria, Belgia, Cipru (retrasă recent), Republica Cehă, Danemarca, Estonia, Finlanda, Franța, Germania, Grecia, Ungaria, Irlanda, Italia, Letonia, Țările de Jos, Norvegia, Polonia, Portugalia, România, Spania, Suedia, Slovenia, Regatul Unit. Statele membre ale ENIAC: Austria, Belgia, Republica Cehă, Estonia, Finlanda, Franța, Germania, Grecia, Ungaria, Irlanda, Italia, Letonia, Malta, Țările de Jos, Norvegia, Polonia, Portugalia, România, Republica Slovacă, Spania, Suedia, Marea Britanie. [3] http://ec.europa.eu/dgs/information_society/evaluation/rtd/jti/index_en.htm. [4] COM(2010) 752 final și http://ec.europa.eu/dgs/information_society/evaluation/rtd/jti/. [5] Grupul de experți a fost format din următorii membri: M. Götzeler (director executiv Aixtron SE); W. Arden (fosta Infineon Technologies); Ch. de Prost (ATMEL); J.-L. Dormoy (EDF); M. Jansz (Technology Foundation STW); T. Luukkonen (Institutul de Cercetare a Economiei Finlandeze); A. Sangiovanni-Vincentelli (Universitatea California, Berkeley); D. Wright (Universitatea Exeter). [6] Baza de dovezi pentru evaluare a inclus o amplă analiză a documentelor relevante privind aspectele juridice și financiare, programele de cercetare, programele de lucru, statisticile cu privire la participare și informațiile legate de proiecte. S-au realizat 104 interviuri cu o gamă largă de părți interesate: industrie, mediul academic, Comisia, autoritățile publice naționale, clusterele EUREKA și întreprinderile comune. [7] https://ec.europa.eu/digital-agenda/en/news/second-interim-evaluation-artemis-and-eniac-joint-technology-initiatives. [8] http://ec.europa.eu/enterprise/sectors/ict/files/kets/hlg_report_final_en.pdf. [9] COM(2013) 501 final și http://ec.europa.eu/research/press/2013/pdf/jti/ecsel_factsheet.pdf. [10] Innovation for the future of Europe: Nanoelectronics beyond 2020 (Inovare pentru viitorul Europei: nanoelectronica după 2020) http://www.aeneas-office.eu/web/downloads/strategic-docs/position_paper_final.pdf. [11] The Association for European NanoElectronics ActivitieS (Asociația pentru activități europene în domeniul nanoelectronicii). http://www.aeneas-office.eu/web/index.php. [12] The Eureka Cluster for Application and Technology Research in Europe on NanoElectronics (Clusterul Eureka pentru cercetare aplicată și tehnologică în Europa în domeniul nanoelectronicii) http://www.catrene.org/. [13] The Industrial Association for Advanced Research & Technology for EMbedded Intelligence and Systems (Asociația industrială pentru cercetare avansată și tehnologie pentru dispozitivele inteligente și sistemele integrate) http://www.artemis-ia.eu/. [14] The Eureka Cluster on Information Technology for European Advancement (Clusterul EUREKA privind tehnologia informației pentru progresul european) (ITEA) http://www.itea2.org/. [15] High-level vision 2030 ITEA-ARTEMIS (Viziunea la nivel înalt a ITEA-ARTEMIS pentru anul 2030) - http://www.artemis-ia.eu/publications. [16] COM(2013) 298 final. [17] Numerotarea recomandărilor se referă la raportul experților. [18] Recomandările se referă la o responsabilitate comună/colectivă a tuturor părților implicate în întreprinderile comune.